韓國公務員考試文化

喺韓國，公務員被視為非常穩定嘅工作，所以吸引唔少人（特別係大學畢業生）去應考，所以亦衍生咗好多補習班。好多為咗可以專心讀書嘅人，會直接喺補習班附近住落嚟。而為咗呢啲考生而建嘅「考試院」嘅建築，連同附近嘅餐廳同其他商店演變成「考試村」。

不過，踏入2020年代，有啲媒體就認為，韓國公務員工作已經唔再好似以前咁吸引。

## 考試熱潮
韓國1997年經歷咗亞洲金融風暴，搞到韓圜大跌，股市崩潰，企業接連倒閉。跟住喺2008年又有金融海嘯，韓國一度被認為可能會破產，咁就業市場咁差，穩定性高嘅公職變成咗大家追捧嘅金飯碗。之後喺2011年之後出現咗公務員考試熱潮，家長都覺得做公務員有「收入唔錯」、「穩定」、「養老金制度好」、「福利待遇齊全」等優點，考上咗就唔使擔心因為經濟環境或者企業文化被裁員或者被迫退休，公職變成咗大學生搵工嘅首選，甚至公職仲被稱為「神嘅職場（신의 직장）」，考到公職就可以代表光宗耀祖。所以就算人工比唔上外面，依然吸引咗好多人成為公務員。

另一方面，由於韓國輕人文重理工嘅文化，就算係「SKY」三大名校，都好難搵到工，亦令好多人轉移嘗試尋求公務員職位。

其中2018年嘅九級公務員考試大約有1.4萬個名額，但係吸引咗超過20萬人來應考。洛杉磯時報曾經報導過，韓國公務員考試嘅競爭取錄率只有2.4%，比起入哈佛大學（4.59%）更加激烈。

## 考試班嘅興起
因為越來越多人考公職，所以公職考試補習班順應時勢出現。因為有大量人潮湧入準備考試，搞到韓國公務員考試難度相當高，就算係最低職等嘅公務員都要花1-3年時間備考，有啲人甚至十年都考唔到。而呢啲考試入面，最多人考嘅就係9級公務員考試。

有啲補習班會要求考生早上六點起床，先進行點名同士氣喊話，之後就要上整整一日嘅課程、考試同訓練；呢種訓練營式嘅補習班，為咗唔畀學生有鬆懈嘅空間，會進行軍隊式嘅合宿管理。即使日子過得好辛苦，但係好多人仍然會堅持。

另外，呢啲補習班亦有一啲係用來考教師資格試、警察同消防員考試，或者考入三星等大型企業等等。

## 考試村／考試院嘅出現
好多為咗專心讀書嘅人，會選擇直接喺補習班附近長住，而為咗呢啲考生而建嘅「考試院」嘅建築，亦都成為咗韓國特有嘅奇觀──房間內空間好細，大部分只配有床同書桌，咁樣可以減少唔必要嘅開支，準備長期應戰。「考試院」每棟建築入面有上百個單間，數唔清嘅考試院都搞到鷺梁津地區被稱為「考試村」（고시촌），有啲考試院會提供源源不絕嘅白飯、泡麵、泡菜畀住客，衣食住行都唔需要離開。

而家首爾有兩大考試村，一個係新林洞考試村，另一個就係鷺梁津考試村。在江南開發之前，鷺梁津一直都是連結首爾與全國的水陸交通要塞，70年代末期，本來聚集喺市中心嘅大學重考補習班，因為首爾政府重整市中心，咁好多呢啲補習班就遷咗去較外圍，交通方便又物價低嘅地方「鷺梁津（노량진）」。呢度會根據唔同考試有相應嘅補習學院，涵蓋唔同等級公務員試、教師資格試、警察同消防員考試等等。喺高峰時期，鷺梁津附近嘅學院同補習班高峰期有250多間以上。甚至有人話，2010年前後嘅鷺梁津已經超越咗1980到1990年代嘅第一波全盛期，氣勢如日中天。喺呢度準備考試嘅人，甚至會出現一個7－11文化，即係朝早7點起身，上堂或補習，去到夜晚11點。

因為考試院唔需要好似其他套房、公寓咁，事先要付出高額嘅按金，最多都係一個月嘅房租作為押金，所以除咗考生，亦有啲離家出嚟工作嘅人同埋老人，都會住喺考試院。另外，考試院亦成為一啲台灣YouTuber開箱嘅題材，有啲YouTuber甚至會分享點樣搵到考試院。

### 飲食／消費文化
喺考試村入面，因為考生用餐需求量極大，但呢啲考生會覺得連食飯嘅時間都唔好浪費，所以就出現咗一排排的杯飯小攤聚集成鷺梁津杯飯街（노량진컵밥거리），拿著杯飯邊讀書邊學習成，或者這好快地食完就再返去讀書，為當地文化嘅特色。呢啲杯飯主要包括簡單嘅餐肉、煎蛋、泡菜同埋小菜。相關嘅餐廳等就如雨後春筍咁冒出嚟，變成咗應試者聚集嘅地方。

另外，考試村入面仲有一間每月每日三餐嘅平價考試食堂，相對其他地方便宜2-4成嘅超級市場（例如出面賣1000韓圜嘅拉麵，呢度只需要850），只賣港幣6.5（2023年物價）嘅美式咖啡，廉價嘅電子遊樂場、酒館、KTV、K書中心、按摩店、健身室（部分俾人用來訓練體能考警察或消防員）同咖啡廳等。其中有部分餐廳甚至提供月票，一個月任食（2022年價格大約係21萬韓圜）。另外，位於이데아大廈地下嘅美食廣場，入面有間「比臉大豬排」，連唔係考生嘅首爾人，甚至外國遊客都會特意過嚟。另外，呢啲餐廳亦唔係只係考生成績去幫襯，亦有唔少中年人士或者上班一族去光顧。

## 部分相關事件／議題

* 2013年，鷺梁津因為販賣杯飯嘅攤販實在太多，引起執法單位嘅注意；當局為咗保持市容美觀同增加稅收，開始大力取締呢度嘅無照攤販同店鋪，結果引來民眾反彈，最終政府決定喺當地設立合法嘅「鷺梁津杯飯街道」（노량진컵밥거리）。
* 考試院入面有唔少獨居孤獨死嘅個案，之前仲有獨居者喺考試院入面過世咗一個星期先被發現嘅情況。
* 由於考試村有好多年輕選民，所以下選舉時不得不額外設立位於考試村嘅臨時投票站。

### 居住環境
考試院居住嘅環境一般都好細，裏面淨係有一張小小嘅單人床、書桌同小衣櫃，要煮飯就要去公家廚房，比較好嘅考試院會有獨立冷氣、小冰箱同小電視，但係隔音都好差，有窗戶嘅房間已經被視為高級，甚至有啲考試院，連廁所都要共用。有部份媒體認為，喺唔夠3坪嘅考試院長期居住，會令人自閉抑鬱。

另外，考試院嘅消防設備通常都唔夠，一旦發生火災就好危險。2018年11月，首爾鐘路區有間考試院發生火警，帶走咗七條人命，所以社會上都開始有立法聲浪，要求政府幫助低收入族群加強對考試院嘅消防同出租規範。之後，首爾市政府開始為考試院定明標準，要求限期改善，其中就包括每間房間最少要有7平方公尺，而有獨立衛浴嘅房間要達到10平方公尺。住喺考試院嘅人每個月可以獲得5萬韓元嘅補助，預計可以幫到一萬多名住喺考試院嘅韓國人。另外，首爾市仲會協助考試院裝設滅火設備，並要求考試院改善公共空間。

## 考試文化衰落
不過，喺2020年代開始，報考人數就開始減少。2022年，好多年輕畢業生報考嘅國家九級公務員，報考人數只有165,524人，比起5年前（2017年）嘅228,368人，減少咗62,844人，跌咗27.5%。咁競爭率都大幅下降。2010年七級公務員嘅競爭率係115.4比1，九級公務員係61.6比1，而七級考試嘅競爭率就降到42.7比1，九級就係29.2比1，全部都創咗近年最低紀錄。

而就算考到嘅，都有唔少人想辭職。除咗人工比唔上出面，另外亦因為缺乏成長機會、老派階層文化、缺乏工作生活平衡。仲有專家話千禧一代（1981-1995年出生嘅人）同Z世代（1996-2005年出生嘅人）更加鍾意做一些高薪同有挑戰性嘅工作。另外，越嚟越多年輕人放棄咗所謂嘅穩定，轉而追求自我實現、個人幸福，同埋希望通過創業一舉成功。

除咗公務員職位無以前咁搶手，2020年嘅武漢肺炎疫情，亦令到考試村唔再好似以前咁多人。其中規模最大嘅考試食堂「高句麗食堂」亦因為老闆健康惡化同當地活動嘅考生人數大幅減少而結業。2022年，韓國媒體YTN喺當地取材報道，甚至展現咗十室九空嘅鷺粱津，好多杯飯店去到中午都尚未開門，路上行人也顯著減少。

有觀點認為，近年就算係下榻考試村嘗試考取公職，都已經係唔細嘅消費，所以有啲人開始選擇以線上課程取代補習班授課、利用住家附近嘅圖書館取代考試村嘅生活。

## 相關影視作品

* 電視劇《獨酒男女》：描繪鷺梁津考試村
* 電視劇《他人即地獄》：以「考試院」為背景，但住客包括殺人魔陰沈牙醫，笑裡藏刀管理員大嬸，以驚悚為主題。

## 睇埋

* 南陽街：位於臺北市中正區，自1960年代開始，台灣其中一個補習班嘅集中地。

## 參考來源